khistorydata/jeongjo-sjw-relations huggingface dataset:
정조 19년 · 목
予曰今日日氣甚好誠甚萬幸矣彥鎬等曰今日之淸朗實爲幸甚矣予曰見今辰時已屆而本宮禮成卽是辰時故不敢遽爾還駕矣彥鎬曰向承下敎凡所施惠之道往復有司以爲沿路則舊還特許蕩減永興則與他有異宜施別般之道云臣意亦無他見矣予曰沿路民邑之弊似甚夥然矣濟恭曰別星之行今爲屢次驛站人馬亦似疲弊矣予曰凡百施賞之方卿以筵敎詳細問于李判府使之趁卄六日還到事自畿營卽爲傳撥可也予曰趙岱事査啓今旣上來當何以決處濟恭曰故相柳成龍下往箕營箕伯李元翼果爲拿入故相吳命恒行過水原府使宋眞明亦爲拿入未知此時密符何以處置而到今平常之時則恐不可援用此例矣予曰若無密符一事則趙岱自當在落科矣濟恭曰誠如聖敎矣待永興本宮第一室位版造成時過乘輿出宮門至觀旂橋命齋任中未差者以能講能製人從速差出入弘化門明政門永淸門還內命翌日問安勿爲之
정조 19년 · 강
命故判書李翼元待諡號開坐時同爲議諡
정조 19년 · 목
右議政蔡濟恭啓言故判書李翼元在法當諡但曾於故參判韓光肇贈諡時有諡狀勿呈之敎故李翼元亦不敢遽呈諡狀一番筵稟後可以擧行矣敎以此後諡號開坐時同爲議諡濟恭曰然則依韓光肇例不待諡狀使之擧行乎從之
정조 19년 · 강
內下羊一口及腎瀝湯于奉朝賀金鍾秀仍飭御醫着意看病
정조 19년 · 목
御醫吳仁豊書啓以爲奉朝賀金鍾秀病症今朝更爲看審則症狀大體脈度凡節比昨一樣言語間或成樣神識略有醒覺人蔘粟米飮姑爲停正腎瀝湯分四次自夜至朝先服二次敎以着意看病羊一口及腎瀝湯一劑所入更爲輸送
정조 19년 · 강
命扶安前縣監李福潤姑放
정조 19년 · 강
命湖西守令中曾經近侍人差獻官致祭于文敬公鄭澔追配日
정조 19년 · 목
禮曹啓言卽接忠淸監司李亨元文移則文敬公鄭澔將以來五月初七日追配於樓巖書院同日亦當祗受致祭云請祭文令藝文館撰出祭物及執事令本道差定進排事知悉而本曹郞廳正日臨時受香祝進去允之敎以獻官則以道內守令中曾經近侍人差送
정조 19년 · 목
疏略曰臣癃殘憒劣百不猶人昨以兩守令事又蒙重推之命以誨以責飭敎嚴重諸臺至於置對大僚終又尋箚臣惶懍不知措躬之所也李源之自來情地所宜同朝之相諒而臣則忘忽擬差於邊守尹宇大擧措詤㥘至被承宣之請勘臣則矇然擧似於字牧昏謬之失旣著銓注之誤尤大伏乞亟削臣職名仍治臣辜犯批以隨事敷諭意在求備勿辭行公
정조 19년 · 강
湖西暗行御史朴鍾淳進書啓別單
정조 19년 · 목
先是遣御史朴鍾淳廉察湖西數邑及沿路各邑封書曰守令治績在歉年莫先於賑政賑政另飭何年不然而今年賑政意在同慶抄戶之無濫無漏穀品之精不精斗升之準不準鹽醬饘粥之失味不失味皆在探察之中而賑政雖善勒令勸分者懸法象魏此亦一體按廉又或專意於賑而不致誠於勸農種糧不贍田疇多曠則大非所以盡力溝洫之道入境審視不容少忽繡衣應行條件非不纖悉而此兩條係是目下急務着意知悉外此政治能否條列以聞栍邑錄在下方栍邑忠州平澤鍾淳至是復命書啓以爲忠州牧使金履銈非無恤民之心亦存傷廉之戒柔不束下任或匪人抄飢之政委諸鄕監而失之太寬呼冤者多設賑之際或未躬檢則粥皆稀淡醬亦減損麥嶺尙遠而糶分漸減方農民食尤患艱匱蓋其衰年吏事太欠剛核孔道劇邑難責剸理平澤縣監成鼎柱柔善雖欠威斷恬約亦其治規抄飢則寧失於濫分賑則務從其厚民無捐瘠之患咸頌字保之惠以本邑雇馬廳財力之漸就耗縮昨年還分中除出租二百石殖利添補仍以分給樣排定於民戶待秋徵捧雖出於從民所願自歸於貸用還穀揆以法意不可無罪以上栍邑稷山縣監趙重鎭未赴任前縣監李尙謙賑濟則殫誠倉廨則新建不以已遞或有所忽鎭川縣監李鍾淑柔懦雖或爲病政治姑無顯疵分糶稱平防役有譽陰城縣監李昌熙捐出薄廩竭力賑濟十室之邑一夫無飢以上本道沿路邑振威縣令吳在斗名雖損於治郡謗實由於束吏水原判官洪元燮除拜之初民皆想望而莅任未久姑無毀譽廣州府尹徐美修詳明自是本色周恤亦多譽聲果川縣監金履裕謗言或由於任怨周通亦優於制治以上他道沿路邑○別單以爲一賑政已論列於原書啓中而前後飭敎足以感豚魚孚木石凡在守土之列悉心奉行雖有優劣之殊而要之無一民捐瘠則均也臣於暗行時每逢民人皆言歉年則諸般應納太半停退一身口腹亦復仰哺而若或歉餘遇豐則公私債負一時竝督反不如歉年之無憂今秋年事可占大有然昨年停退者若皆竝督則必將難支或有預以爲憂者待今年秋成自廟堂詳察民勢停退條當捧之類酌量分數勿爲盡督俾免重困於新蘇之餘恐合事宜一勒令勸分事列邑俱無所聞忠州金川面居民黃世福全萬逸於昨年冬間同里貧民無路納還囚繫滿獄而兩人各出數百石穀準數充納一村之民賴免囹圄稱頌之聲至今未已此則便是隣里相恤而亦非自官勒勸者恐合襃賞之典一種糧則大抵賑邑皆專力於賙賑而糶政猶屬第二件事穀品升斗皆不及於賑資以是之故種糧未能優足還民或有反羡賑民者臣之所經各邑昨年年事之尤甚平澤爲最而除非海溢被損之地庶無之種不墾之土他邑之田野皆闢據此可知一平澤西北面濱海之地又被海溢之患牟麥醎損秧坂亦然經霖滌洗之前無復耕種之望僅僅料生之民又失幾熟之麥亦無耕作之地牟還之備納旣無路夏秋之糊口又沒策勢將徙流事甚矜悶海溢被災之民今年牟還分數停退則庶或爲安接厥居之道令廟堂稟處一忠州大同穀自來以地土船分載上納而船人輩每有債負輒皆賣船所謂地土船十無其一前牧使鄭東閔論報道臣轉請備局大同浮價米中除出一百六十石造置官船十隻俾得分運裝載而一造之後更不修改則不出數年必將破壞不用更以浮價米修改則亦將爲船人輩稱冤之端若以本邑常賑穀留庫條中酌量分數每年加分取其耗條使之限年修補則庶或爲永久無弊之道令廟堂稟處一忠州有耆老所火稅每年導掌下來收稅之際爲弊不少故年前因繡啓自廟堂革罷導掌收稅之規酌定總數使之自本邑收捧上送而所謂的定之數未免過濫書員收稅之際無以充數則輒皆勒徵於民將爲難支之弊不無呼冤之聲更爲査櫛實數折衷酌定俾免橫斂小民之弊恐合事宜一驛屬之無得侵及雜役自是法典而近來列邑每有橫侵之弊一驛所屬或多散在列邑亦或有居在他道者苟有疾苦不過告訴於郵官而郵官之一張文移徒爲紙上空言列邑之許頉十不一二又況道里敻遠者亦不能每每赴訴只自東西應役不但一身兩役之爲可矜實爲各驛凋弊之端令廟堂行會八路驛屬之侵役者一竝査實頉給嚴飭各邑勿復更侵恐合事宜
정조 19년 · 강
召見吏曹判書尹蓍東參判黃昇源湖西暗行御史朴鍾淳于熙政堂罷黜忠州牧使金履銈拿處平澤縣監成鼎柱仍推鍾淳
정조 19년 · 목
予曰御史進前吏曹堂上同爲進前繡啓回啓可也予又曰近來御史雖應行之例全不事事沿邑守令皆拔之別單則一條一啓草率莫甚至於替書尤極駭然守令治績賑餘民情果何如鍾淳曰平澤大無之年而民無顚連者以倅臣之殫竭奉行也忠州則年事勝於平澤故牧使雖不能盡心亦無捐瘠之患矣忠州牧使過於柔善故不能束下而亦頗有廉聲民情亦頌其心善而但巡營酒禁甚嚴而該邑酒店殆遍牧使則以邑底無酒知之此亦不明察之一段也予曰後去者不能勝於前去者則豈非可悶御史之意以爲該倅雖有廉聲而柔善不治終不可堪當乎鍾淳曰旣非大不治而只不能戢下爲可悶矣予曰平澤倅見於辭朝時外貌則了了治績果不能成樣乎鍾淳曰治政亦頗了了而過爲柔懦矣予曰平澤之還穀那移者何也鍾淳曰還分條中以分給樣排定於民戶矣予曰其意則由於爲民而非出於肥已也鍾淳曰然矣予曰此外守令之治不治無可達者乎鍾淳曰此外守令別無顯疵亦無大治而果川縣監金履裕雖有怨聲沿路過去之風聞不可盡信矣予曰御史於故重臣寧城君爲幾寸鍾淳曰臣爲九寸曾孫矣予曰寧城君奉祀孫年今幾何鍾淳曰十九歲矣予曰弼雲臺詩果寧城君親筆乎鍾淳曰臣未詳知矣○蓍東昇源因鍾淳書啓請忠州牧使金履銈罷黜敎以新倅未必勝於舊倅則豈不難乎仍置與否更爲指一以奏鍾淳曰旣無不法亦有廉聲而第柔善太過不能戢下精力未周難裁處務若是閑邑則固可優如而本州則係是物衆地大之邑恐難責蘇弊之效矣敎以然則罷黜蓍東曰平澤縣監成鼎柱還穀法意至爲嚴重雖是爲民之事終犯那移之科不可以賑政之善有所容貸請令該府拿問處之從之又啓言書啓論列本道沿邑爲四處他道沿邑爲四處而旣無優異之蹟亦無顯疵之政賑邑則又當有各該道畢賑狀聞之從後登徹者請姑置之從之又啓言忠州牧使今當差出而物衆地大素稱難治請他道有聲績守令竝擬從之又啓言御史書啓自有體段列邑論列太欠草略書啓又不自書揆以事體誠極未安請御史朴鍾淳推考從之予曰御史非不知嚴處而前後繡衣每多辱命此御史則未經字牧生疏所致故十分寬恕此後審愼可也
정조 19년 · 목
以泮儒沈應奎在長湍地而未卽催促也
정조 19년 · 강
禁推翰林吳泰曾
정조 19년 · 목
以湖西伯嶺南伯敎文不令新選知製敎崔光泰製進而徑先分排於入直玉堂也
정조 19년 · 강
命高山察訪申史澳嚴勘新除察訪給馬下送
정조 19년 · 목
禁府以史澳上來自現拿囚捧供啓敎曰爲所重使之勿拿以待禮行則渠何敢上來以致莫重擧行時空官乎況拿處之命何以預知而上來乎萬萬駭然渠若知所重焉敢若此本罪猶屬餘事中餘事各別嚴勘今日政卽爲擇差其代待下批當日給馬下送於禮行之前若或遲滯卽其地定配
정조 19년 · 강
命慶基殿參奉金一鍊令該曹口傳相換
정조 19년 · 목
一鍊在榮川地端午祭享未及上來禮曹啓請改差有是命○以孝陵參奉李是釬相換
정조 19년 · 목
以金鎜爲忠州牧使申若樞爲高山察訪抱川縣監丁遇泰龍仁縣令徐理修相換
정조 19년 · 강
命忠州前牧使金履銈罷黜姑爲參酌待畢賑拿處
정조 19년 · 목
敎曰今番栍邑未免强覓與大不治有異此所以筵席鄭重者也新倅未必如舊倅況寶城特敎拔例差送之後若不久任何以責效乎忠州前牧使罷黜姑爲參酌待畢賑拿處觀其供語以爲進退之地事分付吏曹
정조 19년 · 목
禁府啓言檢閱吳泰曾原情以爲代撰文字旣有入直玉堂則不得分排於在外知製敎自有近例而不知新選之爲重只循謬例之相襲云據侤音照律笞五十收贖解見任別敍私罪敎以誠如爰辭只信謬例而然亦有不成說者彼雖持被此亦入直則捨此取彼萬萬駭然況兩度之同劃一人有若非此莫可則尤爲無據吳泰曾仍囚更待處分不能檢飭循例捧入之當該承旨爲先從重推考又啓言因三和前府使趙岱原情有行査本道之命矣觀此平安監司金載瓚狀啓以爲臣於閏二月二十五日在巡路見禮曹知委封箋關文卽爲反關行會於道內應封各邑仍卽前進追到三和關在馬前行隨關後關文與臣行之到本邑不過間以一時則關到於俄頃箋封於霎時已是事不成理而監營未及製箋差員亦未分定則該邑之晷刻是爭獨先封發卽是常例之外雖使監封當在臣到邑修封之後其前迎接有何不可而敢托藉重之說要售偃便之計者其習切駭故援以營將守令事係軍務則拿入之例以今當拿入來待於五里程之意只送令旗分付追思其身奉密符不可擅拿卽收前令替拿邑裨只爲分付退出仍封罷黜狀啓至於送裨收符之說全爽事實云囚供則以爲使兵裨來收密符而渠乃爭執云白地粧撰誠極痛駭至若迎接之未及出待猶屬餘事紀綱所在不可循例請勘請發問目更招後稟處敎以待朝開坐捧供以聞又啓言扶安前縣監李福潤原情以爲本縣以三面濱海之地被災偏酷雖力穡稍實之戶秋無䃫石貧實相混等次靡定抄戶成册之差晚修報實由於此還穀停退數爻則初以七千二百八十三石修成册牒報則道臣以之次升實戶之意題飭故依營題施行則停退實數乃爲五千三百三十七石雖其當捧之還亦多難捧之民非不刻期嚴督實無準捧之勢拖至歲末抄饑救急之外許多遑汲之民擧皆望哺於歲糧之還一邊以還穀捧未捧數爻磨勘修報一邊以歲糧分糶形止馳報至於巡到本縣之日而適有身病不得如例延接替呈病狀云所當請刑而曾經侍從請議處允之又以申史澳杖一百收贖告身盡行追奪放送啓允之敎以如有功議各減一等
정조 19년 · 강
禮曹判書閔鍾顯以永興本宮告由祭諸執事姓名開坐馳啓
정조 19년 · 목
鍾顯狀啓以爲臣伏奉永興本宮修理移安告由祭獻官之命十七日進詣本宮十八日子時行祭天氣淸和享事利成獻官以下諸執職姓名開坐于後獻官禮曹判書閔鍾顯典祀官永興府使李漢興大祝史官趙萬元齋郞咸興判官南麟耇祝史定平府使吳載衍贊者高原郡守尹相重謁者利城縣監姜善鎭
정조 19년 · 강
命平澤縣監成鼎柱待畢賑拿處
정조 19년 · 목
因金吾拿來草記有是命
정조 19년 · 강
命廟堂以關西道臣狀辭時囚趙岱供語同異論理稟處仍命金吾以草記勘放時囚李福潤
정조 19년 · 목
禁府啓言三和前府使趙岱更招以爲道啓以關文到付巡行到邑不過間以一時則關到於俄頃箋封於霎時事不成理爲辭而關文與巡行俱發於甑山而關文則塡星火騎撥而來故到付於未時量巡行中火於咸從而來故始到於二更量則未時二更之間足可製之書之恐不可以事不成理論之狀啓又以監營未及封箋差員亦未分定則該邑之獨先封發卽是常例之外爲辭而原關旣曰營門箋文今方先爲封進本邑箋文亦於關到日罔夜封進直付於差員所到處云則認以營箋之已封差員之已發猶恐不及卽欲封發恐非常例之外狀啓又以敢托藉重要售偃便爲辭而揆以所重參以關辭果非藉托實是眞景而關到之前旣爲出待則取便與否必不在於關到之前後狀啓又以援以營將守令拿入之例初送令旗追思其身奉密符卽收前令則送裨收符全爽事實爲辭而雖營將守令先收兵符而後拿入自是應行常格況於防禦使拿入先思密符區處之方次發拿入之令實是理勢之固然而以伊時光景言之令旗之來到也裨將李喆純之持錚盤督令解符之狀非但義分之所不敢誣亦是萬目之所不可掩只擧實狀不過如是云觀其所供送裨收符之事雖以李喆純爲發明之證而守令邊將拿入之時先收兵符自是事例以道啓中追思其身奉密符卽收前令之語觀之密符有無未及諦思之致而囚供之直以來取密符樣作爲籍口之資欲免失待之罪者萬萬痛駭道臣之初欲拿入難免不審之失不可無警從重推考趙岱籍重免罪之計尤極無狀請以此照律敎以囚供與道啓太相左揆以朝體當從道伯之言而囚人亦有料量則白地做出虛言甘自歸於誣罔之科者亦非常理之所出豈或其時事情道伯雖如彼措辭優有可據囚人雖如是納供亦足爲證而然乎本事之外淆亂莫甚卿等議處論理亦未知爲當下廟堂使之覆啓稟處而先論狀與供之同異次及本事處決之如何事遣府郞言于時任諸大臣又啓言李福潤糶糴法意何等嚴重而當捧旣未勘簿歲糧無難分給已極痛駭應行公狀托病不呈尤爲駭然請以此照律敎以以草記區別功議勘放
정조 19년 · 강
判府事李秉模以永興本宮還安祭諸執事姓名開坐馳聞
정조 19년 · 목
秉模狀啓以爲本月二十一日永興本宮還安兼告由祭臣爲獻官如儀將事獻官以下諸執事職姓名開坐于後獻官行判府事李秉模典祀官文川郡守尹寅基大祝史官趙萬元齋卽安邊府使任希厚祝史德源府使李潤默贊者定平府使吳載衍謁者高原郡守尹相重
정조 19년 · 강
命永興本宮奉安禮成後獻官諸執事及地方官差使員以下至各項擧行裨校吏屬等修啓仍命昨日狀啓齎來將校崔九濟道內邊將差擬沿路察訪等後錄狀聞驛人夫等從厚施賞
정조 19년 · 목
敎曰兩本宮告由行祭永興本宮位版造成之禮次第順成而每當行日日氣淸朗儀節如禮觀此卿等狀本慶幸萬萬獻官諸執事及地方官差使員以下本宮別差下屬其餘各項擧行裨校吏屬等分等狀聞事下論于奉命大臣待奉安禮成修啓事亦爲下諭又敎曰咸鏡監營齎來狀啓將校之自監營三日入來亦可謂飛傳問名令該曹帖加成給又敎曰三昨禮成後狀啓封發當在差晏後而昨日入啓計其程道爲二日餘雖於西撥之飛傳豈如是乎齎來北關將校道內準瓜邊將中令該曹口傳差擬待下批當日肅拜付送回諭今番沿路騎驛之疲於擧行可以知之渠輩亦民當沾同慶之恩典其所蠲役之道奉命大臣論理狀聞沿路察訪等亦爲後錄狀聞兩本宮狀啓齎來時驛人夫等亦令大臣分付各該道臣從厚施賞後狀聞○以崔九濟爲梨洞萬戶口傳也
정조 19년 · 강
命廟堂關問雨後農形于諸道仍飭列邑俾各竭誠於勸農之政
정조 19년 · 목
敎曰甘澍沛然於惜乾望望之餘對此欣登四野同情諸道所得令廟堂星火關問而賑餘罷頓之民何以自力於南畝乎種糧之料理覓給懶惰之勸諭警飭卽守令辭陛日宣諭中第一義而在常年雖或歇看在今歲誠爲要務嚴飭各該道伯以關以面申飭列邑俾各竭誠於足食借力之方無或有人功之一毫未盡以期嘉禾之告熟如來牟
정조 19년 · 강
備局以湖西暗行御史朴鍾淳別單諸條回啓命昨年停退條限幾分一仍停當否論理覆奏忠州替納民還之黃世福等帖加成給驛屬兩役一一査正後形止
정조 19년 · 목
備邊司啓言卽見湖西暗行御史朴鍾淳別單則其一賑餘遇豐公私債負之竝督反不如歉年待秋成停退條當捧之類酌量兮數勿爲盡督事也歉餘遇豐逋債皆起小民難支莫此爲甚豐不如歉果有恒言前此朝家曲軫民隱雖値樂歲懷保之政無異方賑之時惠澤之浹民肌髓者庶幾信及豚魚矣秋事大登之後道臣探察民情或有狀聞之事則自朝家當有別般指揮之擧今者麥未踰嶺秧不離坂而以秋成後停退條勿爲盡督爲請者已極未安又請廟堂之詳察民勢酌量分數者亦屬不審此一條今姑置之該御史推考其一忠州金川民黃世福全萬逸等昨冬以同里貧民無路納還各出數百石穀準數克納合施襃奬之典事也勒令勸分固是禁令而隣里相恤亦係美風黃世福全萬逸之各出數百石穀替納一村民還者誠爲可嘉分付道臣往復査實果合襃典則論列狀聞令該曹稟處之意分付其一平澤西北面海溢被災民今年牟還分數停退事也海溢爲災牟農失稔果未知民間形勢之如何而當此大登之歲以海邊如干傷損有難遽議停退兩麥之被災幾許秧坂之耕播與否分付道臣摘奸査實狀聞後稟處其一忠州大同穀以地土船上納船人輩每有負債輒皆賣船道臣以此轉報備局浮價米中除出一百六十石造置官船十隻分運裝載而一造之後若不修改不出數年必將不用更以浮價米修改則亦將爲船人輩稱冤之端本邑常賑穀留庫中參量加分修改事也十隻船造置旣於浮價米中除出則日後修改之年限與物力取用應有本牧之成節目以置者船入之一時稱冤有難輒許其變通況此等處還穀加分使之取用揆以事面亦涉苟艱此一條姑爲置之其一忠州耆老所火稅自本邑收捧上送而酌定之數未免過濫更爲査櫛實數俾免橫斂事也耆老所火稅收捧革罷導掌之後令本邑酌定收捧而又以濫徵呼冤登于繡啓雖可謂求之無厭而亦不妨寧失於民令道臣査問本牧酌量報來後以爲變通之地其一驛屬之無得雜役自是法典而一身兩役實爲各驛凋弊之端驛屬之侵役者一幷査實頉給嚴飭八路各邑事也驛屬之雜役勿侵朝令申飭前後甚嚴而列邑侵責少不動念驛路凋弊職由於此繡啓論列誠爲得宜自本司申飭行會于諸道道臣知委各邑以爲一幷頉給俾無如前因循違令抵罪之弊允之敎以第一件昨年停退條秋成後勿爲盡督事繡啓所請雖似不審目下實情莫過於此推考則置之今幸來牟稍登有秋之祝冞篤欲使萬姓之心悅樂而徯應於天地之氣則其要在於蠲徭而薄斂當年應捧縱不擧論幷與昨年許多停退一時幷督不但爲行不得之政民情擧懷懼㥘其所願豊之心必不若予心此箇事理不待繡啓而皎然予意則先以昨年各項停退條限幾分一仍停預爲知委諸道實爲安其心寬其力之一助欲於來頭次對時一問於卿等而處之矣繡啓之言先獲予心卿等將此批答論理覆奏第二件忠州民黃世福等二人各出數百包穀物替納民還事繡衣似不以虛詤之事輕易登聞守令之勒令勸分雖已嚴加禁戢民人之出義氣濟活隣比其心極爲嘉尙不可與勸分同日而語其令該曹帖加口傳成給第六件驛屬兩役事旣聞之後豈可例飭而止乎嚴飭各該道伯一一査正後以其形止狀聞則當抽栍別遣宣傳官或文備郞考其擧行之有實效與否近來紀綱雖曰解弛如是嚴飭之後一有不謹當該守令拿致王府別般勘處以示信令之意
정조 19년 · 강
命奉朝賀金鍾秀看病御醫仍留看病
정조 19년 · 목
內醫吳仁豊書啓以爲奉朝賀金鍾秀病症今朝更爲看審則症狀大體一樣而昏眩煩燥飮啖脈度比昨少勝加減養榮湯昨用一貼今日依前方更爲煎用計料而主家以爲病勢雖有分減進退亦甚無常不可以時日責效而王人之淹留鄕廬萬萬惶懍願卽撤還俾便調治之地千萬顒祝云臣伏承着意看病之命姑爲仍留敎以仍留看病
정조 19년 · 목
義禁府啓言時囚罪人李福潤以草記區別功議勘放有命矣糶糴法意何等嚴重而當捧旣未勘簿歲糧無難分給已極痛駭應行公狀托病不呈以此照律功減一等杖九十收贖奪告身四等放送允之
정조 19년 · 강
詣景慕宮展拜仍齋宿
정조 19년 · 목
具翼善冠袞龍袍乘輿出永淸門弘化門至觀旂橋降輿陞輿入宮大門降輿詣版位展拜陞詣廟內奉審入齋室
정조 19년 · 강
召見大臣備堂于齋殿
정조 19년 · 목
敎曰時原任大臣今旣來待次對久未爲之三十日次對進定於今日事傳諭○左議政兪彥鎬曰大禮隔宵喜雨知時臣不勝慶幸萬萬矣予曰誠甚慶幸矣予又曰忠淸道御史別單卿等見之乎彥鎬等曰見之矣予曰昨年停退皆慮一時竝督反不如歉年之無憂云此事情之必然也其所願豐之心必不如予心之切矣其當捧之酌量分數何以則爲好耶彥鎬曰今年秋事可占大登然窮民之公私債負一時竝督則果有難支之慮而第念民之所望本無窮已足可以措備者托以匱乏擧皆拒納以爲觀望希覬之計可愛固民可憎亦民也然聖念旣出於爲民必欲軫恤則當與諸堂商確而處之矣右議政蔡濟恭曰今年大登民力雖優必不納應納之物擧望分數蠲減蠲減之後若或不至登熟則又將何以蠲減乎民欲無窮副施實難臣意則待秋成方可議到矣予曰大臣之意旣如此諸宰各陳所見可也行司直徐有隣等曰顧今民勢雖曰賑餘其所蠲減之令若或趁今頒下則雖是當納之物必將頑拒恐莫如差待秋成矣予曰所謂停退非獨還穀而已條件許多若或盡捧當納之民惟有不死則逃矣語曰人和則天地之和應之今若賴天之靈秋事大登豈不萬幸乎左相所奏亦爲甚好廟堂回啓姑爲徐徐爲之可也予曰廟堂回啓已見之而趙岱事果與道伯狀辭相左矣供辭中錚盤之說旣是明白則凡事無出常理之外渠何敢質言如此乎道啓初無解符等語囚供所謂禆將李喆純者或是前排之先導耶抑是監司之命送耶予意則以爲兩說皆通也大抵箕伯經歷無多或未免生疏於體例間事此必初未思量遽令解符終覺密符之體重仍爲置之耶蓋防禦之制自前朝有之其例自別及至我朝定官制之時以此爲閫帥之堦梯而防禦使則稱卿陞爲水使則還稱爾此亦事面似涉如何防禦又無統率之將則卽是獨大將也監司雖是大將防禦亦是大將則何必任意拿入監司又兼兵馬水軍節度使則管下守令豈不得拿入乎若以密符歸重則如統制使於三道水使喬桐之於永宗僉使雖有當拿之事皆不得拿入乎且若或拿入則密符將何以爲之若令監司拿入防禦則監司之職名兼之以防禦亦果如何卿等以次陳奏可也彥鎬曰大抵朝家處分當先折抑其在下之人而且見趙岱供辭則初再兩供俱涉煩瑣矣濟恭曰果如聖敎矣道臣狀啓豈有誣罔趙岱供辭亦豈飾詐乎此則無以質定而大抵趙岱之不爲出待於境上誠爲非矣而旣見封箋之關文則輕重在焉亦似無怪而道臣欲拿之擧蓋未及周思矣至於拿入之節在平常時密符所重自別似不得拿入若當緩急之時監司旣是都體察使則似必拿入而密符則又似自佩之矣予曰臨陣拿入之事亦不久遠密符處置之道考見於備司文簿可也有隣曰臣見箕伯私書則以爲初未及深量欲爲拿入旋覺密符所重仍卽置之云其時事實不過如斯至於拿入之事若在對敵與習陣之時恐不可已矣判義禁鄭好仁曰臣於捧供時詳問委折則趙岱所謂禆將李喆純果持錚盤欲解密符云臣意以爲監司未及思到密符而其送錚盤爲解兵符也行司直沈頣之曰若監司拿入防禦則職兼防禦書之敎書然後始可爲之矣吏曹判書尹蓍東曰事之本末雖未詳知道啓之不言解符似不明白矣所欲解者兵符乎密符乎其所是非一問可按矣兵曹參判趙鎭寬曰道啓之不爲明白恐似如何至於拿入之事監兵使旣是兵馬水軍節度使則似於防禦以下皆爲節制矣予曰密符之自別果何如雖自上奪之必以左隻合之然後奪之且欲以軍務招之則雖哨官之卑猶以令旗信箭竝送則今此道伯之只送一令旗欲奪密符豈有是理吏判所謂一問可知者是矣前啓目勿施過齋後更爲捧供於趙岱處以入可也濟恭曰密符事體果何等重大也御押奉在之密符若一禆將任意欲解則此等處決不可置而不問矣予曰諸宰中亦無民事之可奏乎濟恭曰春間與秋後之時雖或有如干民事自今入夏以後只有雨澤狀啓而已故果無覆奏之民事矣彥鎬曰或有民事則先以草記稟處故今無仰奏者矣予曰大抵我國本來無事而其有事者則皆是無中生有者耳
정조 19년 · 강
命冒濫擊錚逃躱私奴進輝譏捕捉得萊府禆將李東一刑推放送指嗾人朴敏貞嚴刑遠配仍命東萊貿易庫節目更爲成出
정조 19년 · 목
左議政兪彥鎬啓言頃因東萊居朴敏貞奴進輝擊錚回啓判付倭館支供色庫逋欠之弊究覈狀聞之意自秋曹行會該道矣卽見慶尙監司趙鎭宅査啓枚擧各人等招辭以爲該裨李東一所供與進輝原情大相矛盾雖以吏鄕色庫招辭觀之此非東一之作俑剩條之分半自是流來定例則三分二屬之該監三分一屬之色庫之說專歸虛妄餘外作弊之事別無摸捉之端金致德慫慂敏貞添入漁稅一條於擊錚原情者情狀可惡李東一朴敏貞金致德等三人嚴囚營獄以待處分而支供物貨貿易之價參以時直或有過不及之差當初磨鍊非不優厚日後策應易致欠縮該府使昨年變通低價而猶未及於各物種更就各物種中較量分數加定則剩餘條比前數少而仍以此監色依前分半則均之爲沾漑之資可無來頭紛紜之弊分付該府成節目施行事請令廟堂稟旨分付矣萊府貿易庫內外監色之以所食多寡呈本司稱冤非今斯今至於今此上聞之擧而猥屑無嚴極矣朴敏貞之指嗾其叔叛奴構虛捏無要爲德色於吏輩圖食其賂物者情狀萬萬痛惡令道臣嚴刑遠配金致德與敏貞符同架鑿無端作梗添入漁稅一條於擊錚原情者亦極痛駭令道臣嚴刑懲勵李東一則其所發明不無依據而多人口實至登於上徹文字則本事之外久居要任藉勢取怨之狀不言可知令道臣亦爲刑推放送奴進輝則京鄕出沒瞞辭上言旋卽逃躱之狀萬萬絕痛分付兩捕廳及該道該府譏捕捉得以爲考律定罪之地貿易庫各物種之添價道臣旣已酌定餘剩條之折半均分亦似兩便更令該營該府詳細成節目報本司永久遵行之意幷爲分付從之
정조 19년 · 강
命楊根郡還牟六百石依畿伯狀請換作租還
정조 19년 · 목
左議政兪彥鎬啓言京畿監司徐有防狀啓枚擧楊根郡守兪彥錥牒呈以爲本郡素非牟農宜土之處而會簿牟還元數夥然還分之際勒授居多收捧之時爲弊不些民情皆願昨租元牟還三千六百石零中限六百石許令作租事請令廟堂稟旨分付矣大抵牟還多而民戶小則勒授之弊難捧之患其勢固然且在前如此之邑換牟作租已多其例請依狀請許施從之
정조 19년 · 강
命嶺南漕運差使員稅穀領納後本道伯依法典狀請論賞
정조 19년 · 목
戶曹判書李時秀啓言日前以嶺南漕運差員兩年稅穀無弊領納人論賞與否詳問以稟事下敎矣取考漕倉前例則嶺南三漕倉兩年無弊領納差員皆已蒙加資之典今番右漕倉領運差使員赤梁僉使林春洽兩年領納亦皆無弊似當依下敎論賞而例於漕船回泊後自本道狀聞請賞云此後則修明舊典稅納畢後卽爲論賞以爲激勸之地事請申飭道臣從之
정조 19년 · 강
定外方祭品用羔豕之制
정조 19년 · 목
敎曰外方祭品之以羔代羊處旣是單牲則代品一也羔豕何擇此後隨其所有從便通用又若羔豕幷用之祭品謹遵先朝受敎中鹿醢代又用醓醢不顧二器之嫌之法意用豕二事定式或有代用鷄牲處云此仍舊牲品易具事體不苟監憲而師古可謂一擧而兩便令廟堂分付諸道
정조 19년 · 강
命時囚吳泰曾分揀放送
정조 19년 · 강
湖西暗行御史金羲淳復命
정조 19년 · 목
初命羲淳按廉湖西封書與他御史同至是復命書啓以爲臣本月初四日祗承湖西按廉之命卽日起程沿湖而行衣冠或混於官府野塢踪跡殆遍於山寺海市凡諸栍邑中守令治忽賑政勤慢一依封書諸條細加廉訪隨聞見一一陳聞而亦有民隱之可合變通者謹具別單以備睿覽一海美縣監韓聖養則人固勤勵治欠綜理聽訟則以其近鄕而扶抑多門斷獄則由於持疑而滯牢曠日抄戶則官委於吏鄕面委於風約故民隱不較於殘實拔入惟視於顏私甚至於有錢則當漏而入無錢則當入而漏以此待哺之民多有稱冤之端末乃覺悟始察枉怨之由懲治監色加抄見漏之口民情稍以爲慰至於賑事之勤饘粥盈椀糶政之精米租準斗受還之民亦有三次之饋而賑畢之日酌酒分糕飽饋飢民蓋其注措之間不無毀譽之相參一泰安郡守韓永逵則治政本之剛核賑濟亦多措劃而始自昨秋分牟勸耕諭集飢民亦於歲前排巡給糧一如賑例抄戶則一從家座而無籍者追付分糶則多請移轉而挾戶者亦受至若昨年營耗之執錢也預憂旱餘穡事之告歉假貸民錢備納牟價留儲補賑意雖出於方便跡實近於料販揆以事面稍涉苟艱而賑政頗勤故穀精而粥味甚適巡還輒裕故種優而田疇無曠賑事之畢釀酒鼓樂民胥醉飽大抵濟飢之善菀有及隣之頌一藍浦縣監申在德則本境被災不至大饑而民情遑急如逢一敵故細考實狀則決牒專藉吏手而扶抑係於刀筆斷訟不有公案而立落關於貨竇至於抄飢則操切之權一委監色拔入之間惟視賄遺故以邑村言之則邑戶多而村戶寡入以殘實言之則實戶入而殘戶多漏俵災則當初報災七百結而自營減削爲二百結零當以七分五之數分俵而乃反以七之二三結之又於每面書員處各斂二結托以補賑之名而竟無補賑之實則其所去處有難窮詰鹽盆官貿已屬謬例而一斗之貿非但輒徵四五斗亦多本價之不授無異白地之橫斂而屢巡疊貿海民難支故怨聲流播聽聞亦駭甚至於李班山之百全反案全姓校之半年滯牢染指之謗雖不索言揭街之謠寧欲塞耳如此之人不可置之字牧之任其罪狀令攸司稟處一瑞山郡守吳應常則制事尙威而吏奸不戢做治太疏而民隱莫察賑事則抄飢之際初不詳檢存拔之時又不審査故吏緣爲奸以錢取舍橋叱莫掩塗說難誣當初抄戶時區別尤甚之次三等故始巡之日入於成册者聞期齊會等待給饋及夫分饋之際只給一等驅出二三等故見漏者求入不得至有官門外放聲哀號之擧再巡之日雖添饋而只給一二等不及三等故又有如前哀號之擧而不思添付於賑額反治領來之里任又於屢巡之後急於減削故七千餘戶之邑二千飢口之數初旣簡抄末又徑拔以至老弱之不堪傭賃者癃疾之不能漁採者無所於歸而捐瘠之多甚於他邑則粥米之如何穀品之精否有不暇論糶政則他邑皆以租一斗代錢一錢三分零分給而本邑則獨以租一斗代錢一錢分給故細探其由則本郡請得巡營及連山移轉錢二千一百兩以錢還折定則每一石錢二兩而以每石一兩五錢式折定分給元數一千五十石之中每石五錢之利合爲五百餘兩籍曰除出於移轉米租八百石船運浮價而連山舒川林川三邑相距不過爲數水之程八百石運價不至爲五百餘兩而以隣邑同得之錢有本郡減給之擧則疑謗之來勢所難免至若辛亥條極米昨年夏以錢代捀元上納條九百兩合爲一千一百餘兩而上納之期差晚停退之命已下則事當卽地還給仰體我聖上軫念之德意而乃反付之該色歸於料販秋貿米太而春復發賣上而停退之覃恩未究下而顒望之群情莫副睊睊之䜛在在難掩雖未必盡染於官指亦安能自解於衆口乎不可置而勿論其罪狀令攸司稟處右栍邑中海美瑞山兩邑則種租諭使富民假貸貧戶依還穀例待秋成幷耗還報而近邑亦多此例勸分一事則列邑各有一二富民自願私賑出如干穀物以濟本里而此與勸分有異以上栍邑一德山縣監金直休隨事誠勤輒稱圖報收糴則寬於鞭呵而貧戶不撓賙賑則勤於躬檢而饑口多賴一洪州牧使柳誼則本之廉愼濟以殫竭捐俸祿百斛之數而料理荒政添飢口千額之多而備加賙接至若訟民之阻飢者推與官廚之餐丐人之無告者聚於公府之庭慈惠所加民頌方菀一結城縣監洪秉益則爲政不煩聲氣而政有成規臨民則如對家人而民亦盡情糴政精而巡穀有裕賑抄詳而飢口無漏第其柔善之政差欠操束之威一保寧縣監李汝忠則爲人多質隨事殫心夜巡雖欠於駭聽木訥亦勤於做治至於接濟之善民無捐瘠之患一大興郡守柳烇則濟飢則闔境擧無顚連捧糴則隣府亦取成法然惟剛制之差欠不無訟牒之或滯一禮山縣監洪百淳則斷訟一是綜理營賑亦多方便躬莅國師之堤備饋午餐農功益勸諭貸富民之租一依糶例而種穀無乏分還之精而準於斗升俵災之詳而手自點閱荒政之善載路多譽一新昌縣監李惟稱則爲政不撓濟飢甚勤第緣柔懦之性稍欠振刷之政一牙山縣監沈養之則醇謹其人寬和之政濟飢則出自勤款對民則多所撫摩一平澤縣監成鼎柱則廉以持已勤於決牒抄饑精而殘戶慰待哺之望分俵優而災田絕濫稅之患凡諸賑政措劃之方菀有道塗傳誦之美以上本道沿路守令一振威縣令吳在斗則接濟得宜分還亦精剛嚴故威於束濕勤勵故優於做治一水原判官洪元燮則莅旣未久治非可論而惟其簡雅之操剸理之才已菀吏民之想望一廣州府尹徐美修則儒雅爲治淸簡自持不煩事爲之跡自得懷保之要一果川縣監金履裕則孔路爲政隨處殫誠律已嚴故吏莫售奸慮事周故政無不擧以上京畿沿路守令
정조 19년 · 강
追躋桓廟位版于永興本宮行別大祭
정조 19년 · 목
具翼善冠袞龍袍詣版位行禮陞詣廟內奉審訖出神門乘輿召見時原任大臣出宮大門至觀旂橋降輿乘輿入弘化門永淸門還內
정조 19년 · 강
召見儀軌堂上于便殿
정조 19년 · 강
命永興本宮追躋時各日擇吉日官池日賓陞敍池景喆相當職調用
정조 19년 · 목
敎曰十八日二十一日二十六日大禮各日天氣淸朗瑞日祥風皆難得之吉辰而今日則奉安禮行萬萬慶幸老人宴亦當設行卿於何日復命乎此意下諭于奉命大臣日官輩何知而日氣如是甚好當有賞典大禮擇吉日日官令該監問名草記以爲施賞之地○觀象監啓言大禮時吉日十八日平丘察訪池日賓推擇二十一日二十六日前監牧官池景喆推擇敎以池日賓陞敍池景喆相當職調用
정조 19년 · 강
命軍器判官張鎔守令調用
정조 19년 · 목
軍器寺以陳賀別方物進上甲冑筒箇造成時監造官判官張鎔別單啓敎以今番方物自有所重守令調用
정조 19년 · 강
命文臣製述退行於再明日
정조 19년 · 목
因明日殿座時刻單子敎以專經文臣之兩次講後製述一日之內勢難兼行文臣製述退行於再明日
정조 19년 · 강
命藍浦縣監申在德瑞山郡守吳應常拿問繡啓諸條令道臣行査啓聞後勘律平澤縣監成鼎柱道臣狀聞後拿處
정조 19년 · 목
吏曹啓言觀此忠淸道暗行御史金羲淳書啓以爲藍浦縣監申在德則本境不至大饑民情如逢一敵決牒扶抑係於刀筆斷訟立落關於貨竇抄饑則一委監色惟視賄遺斂災則托以補賑竟無其實監盆官貿無異白徵海民難支怨聲流播甚至李班山之百金反案金姓校之半年滯牢染指之謗雖不索言揭街之謠寧欲塞耳爲辭瑞山郡守吳應常則制事尙威而吏奸不戢做治太疏而民隱莫察賑事則抄饑存拔吏緣爲奸以錢取舍至有官門哀號糶政則移轉錢餘剩五百餘兩藉以船運浮價而難免疑謗之來辛亥條拯劣米以錢代捧合一千一百餘兩而上納之期遲晚停退之令已下則事當卽地還給而付之該色歸於料販秋貿米太春復發賣云其中拯劣米事則昨年因該道臣往復廟堂已經筵稟使之取用貿穀發賣雖似殊常恐不可全然歸罪而莫體朝家之分憂竟致賑事之僨誤行私之跡不法之事可謂無一善狀置之重典少無所惜方値畢賑之日該道狀聞中必當詳細論列藍浦縣監申在德瑞山郡守吳應常竝令該府拿問嚴飭道臣依繡啓諸條一一行査更爲啓聞後勘律海美縣監韓聖養則今此論列以襃貶則毀少而譽多以事狀則前慢而後善揆以將功折罪之義宜置諸勿論之科泰安郡守韓永逵則治本剛核賑多措劃穀精而粥味甚適種優而田疇無曠濟飢之善菀有隣訟爲辭宜有襃嘉之典而以法從之臣分憂外邑善治善賑自是職分內事今姑置之其外本道沿路德山縣監金直休洪州牧使柳誼結城縣監洪秉益保寧縣監李汝忠大興郡守柳烇禮山縣監洪百淳新昌縣監李惟稱牙山縣監沈養之京畿沿路振威縣令吳在斗水原判官洪元燮廣州府尹徐美修果川縣監金履裕或純襃而無疵或少貶而多譽而過路探察太略幷置之其中平澤縣監成鼎柱則曰廉曰勤賑政傳誦與日前本道暗行御史朴鍾淳書啓臧否懸殊旣有拿處之命亦知委道臣指一狀聞後令該曹稟處
정조 19년 · 강
御熙政堂受抄啓文臣謝箋頒正始文程及扇子紙筆墨于應製入格上齋生仍行抄啓文臣四月朔親試及專經文臣正月四月兩朔殿講親試試官金憙徐有防李晚秀金勉柱南公轍李始源徐有矩○殿講試官金憙尹蓍東閔台爀李庚運李喆模李祉永吳泰賢
정조 19년 · 목
具翼善冠袞龍袍陞座試官及諸文臣入格儒生入庭行禮訖頒賞于儒生甲寅選抄啓文臣等進箋如儀先是親試新舊抄啓文臣新選文臣特加襃賞至是新選文臣崔光泰等奉箋叩謝予臨殿親受以何異太常妻爲賦題羅浮夜半見赤波千萬里湧出黃金輪爲詩題七言古詩或排律許令從願應製仍命抄啓文臣退去內閣製進承旨捧券以來親考權知承文院副正字曺錫中以三中爲賦居首權知承文院副正字具得魯以二下爲七言古詩居首副司果嚴耆以次上一爲七言二十韻排律居首
정조 19년 · 강
領議政洪樂性左議政兪彥鎬右議政蔡濟恭領府事金憙聯箚賜批
정조 19년 · 목
箚略曰臣等近日所爭執者卽天經民彝之攸關而上之不可以咈意而固拒也下之不可以順旨而遂已也當日縷縷筵敎中一段惻怛丁寧之諭臣等雖愚不肖亦豈不仰認聖意之所在而第念殿下之所行者一時不忍之私恩也臣等之所爭者萬世不易之公法也公私恩義雖或有時相奪而臣之於君但當以大義公法反覆開陳期於準請而後已安有難於爲辭而急於將順不思所以積誠感回也耶臣等向伏見求對批旨首尾累千百言所以敷亦心腹剖析義理者深切著明靡有遺蘊而抑臣等於此不能無滋惑之見至若聖祖之所以處世龍妻者則臣等曾於前席已以前後首從輕重之有異先正易地從違之不同備陳愚見今不必更事架疊而聖敎中所以責勉於臣等者惟在以事堯之道事之大哉王言臣等之平日所自勉者亦惟在是而但念堯舜之爲堯舜不過曰一循於理無過不及之差耳殿下試以向來之處分反求於聖心則旣允臺啓矣旣命王府擧行矣旣又責其擧行之稽遲矣忽於屢日之後遽降非常之敎非黜非謫置之城闉咫尺之間而强分城之內外曰是亦黜置也揆之聖人大公至中之道其果無毫釐之差乎然則臣等之屢聒而不知止者實出於以堯舜仰望之義也恭惟聖學高明燭盡衆理倘於淸燕之暇留神澄省則必不以臣等之言微而或吝於虛受也噫明義一部卽我東之春秋而歲月寢邈人心忸安義理尤不可不闡隄防尤不可不嚴伏乞亟令王府還發配所以嚴關和之典少洩神人之憤批以旣言於卿等矣出置城外之擧卽屈群請而伸公法此而曰猶以爲不愜則斷當踐前言而已卿等諒之仍命遣史官傳諭
정조 19년 · 강
司直鄭昌順上疏賜批
정조 19년 · 목
疏略曰臣與賊浚非姻非族而不幸家居累世隣比自其父祖亦相親熟渠以里中之子有時來訪在其通籍之前已爲識面及廁近列自托國邊曾是世族人多親知認賊爲子從古見欺末梢之窮兇極惡非所逆睹平日之慶慰問訊不能拒絕臣所知之亦與人同而臣之視渠只是里巷之少年渠之論臣每稱古調之無用譏評之言隣人多傳則其所親疏卽此可見相知本末不過如斯而特以洞閈之相近橫被臆逆之讆言全沒把捉勒加誣衊孤注於臣媒孼於臣周羅譸張爲言罔極聞之驚心究之無根必欲湛滅以快其心從前懷璧之罪竟媒下石之憯此殆臣言行之無素有以致猜嫉之偏集有罪無罪天鑑在上臣何庸多辨有眼不識梟獍矯誣之凶圖鴟張如彼藉弄之逆節狼藉至此猶不能早知而逆折此實臣沒齒之痛恨直欲抉眼剚腹而不可得也至若構煽陷害之目雖彼黨伐急於構臣亦豈忍指無爲有架虛鑿空上欺聖明下惑聽聞哉未知何許良善被臣構陷構於何地陷於何罪苟有是事何不直陳明明聖朝赫赫臨下若使無辜之良善一任臣構陷而莫之何問則臣之爲小人爲䜛夫固不足恤其爲累聖德壞世道當如何哉下臣司敗嚴加究覈仍令言者明有指告苟有一毫依俙彷彿之可以指擬者當伏邦刑以謝人言如其不然宜有卞晣以昭聖代平明之化以解中外疑眩之情毋使緣臣無狀上浼聖政則臣雖滅死萬萬亦所甘心噫臣事我聖明粵自震邸迨今三十有餘年矣爲人長短稟性邪正宜莫逃於淵鑑之下彼不知臣者街巷口氣羞與較卞而若臣之自恨自悼者則有之平生飭勉每欲謹拙雖在少壯之時若浼染污之跡到今白首息影塞兌是非毀譽俱不相干臣旣忘世人宜忘臣而只緣臣不才冥升未忍便訣牆高基下遂爲禍的滄浪纓足尙誰怨尤伏乞憐臣矜臣斥臣勘臣以爲辜恩負國者之戒批以卿之本末詳知之勿辭行公
정조 19년 · 목
敎曰正言金羲淳許遞令該曹口傳付軍職
정조 19년 · 강
召見湖西暗行御史金羲淳于熙政堂
정조 19년 · 목
予曰民情所見與所聞何如羲淳曰不至於顚連而賑餘民情尙多遑急矣予曰瑞山治績何如羲淳曰凡於事爲之際率多任怨故或有謗言矣予曰瑞山泰安兩邑之治不治可謂懸殊矣御史朴鍾淳則毀譽相半於平澤倅而爾則專襃所聞之不同如是何也羲淳曰臣則聞於過去沿路故不能盡信矣予曰今久不雨民情頗望之否羲淳曰沿路民情皆顒望矣
정조 19년 · 강
命藍浦縣監申在德瑞山郡守吳應常待畢賑拿來
정조 19년 · 목
因金吾拿來啓辭有是命
정조 19년 · 목
承旨李肇源啓言假注書具得魯草册與草筆置之袖裏不爲手持事甚未安請推考從之
정조 19년 · 목
承旨兪漢寧啓言持平李基慶旣已肅謝之後謂有情勢不爲傳啓直爲出去事甚未安請推考從之
정조 19년 · 목
先是命以是日行日次儒生殿講諸文臣入庭時儒生同爲行禮尋敎曰今日侵暮專經文臣姑未畢講日次儒生退去使之明日待令
정조 19년 · 강
命專經文臣殿講兩朔居首南達孫半熟馬二匹賜給
정조 19년 · 목
敎曰專經文臣殿講正月朔居首監察南達孫半熟馬一匹賜給又敎曰專經文臣殿講四月朔居首監察南達孫半熟馬一匹賜給
정조 19년 · 강
御熙政堂行文臣製述及日次儒生殿講日次儒生殿講試官兪彥鎬沈頤之李時秀朴宗甲申獻朝尹光普張至冕文臣製述試官金憙徐有隣李益運洪義浩李羽晉申鳳朝申漵
정조 19년 · 목
具翼善冠袞龍袍陞座試官以下入庭行禮訖以擬本朝內閣進新印朱書百選爲箋題時時冠之爲賦題分試文臣諸生以次應講
정조 19년 · 강
判府事李秉模承旨李祖源以永興本宮位版書寫奉安後仍行奉安兼別大祭馳啓
정조 19년 · 목
判府事李秉模禮曹判書閔鍾顯咸鏡監司趙宗鉉狀啓以爲本月二十六日丑時臣等與都承旨李祖源史官趙萬元詣移安廳臣鍾顯位版書寫後奉安于正殿仍行奉安兼別大祭獻官以下職姓名開坐于後奉安兼別大祭初獻官判府事李秉模亞獻官禮曹判書閔鍾顯終獻官咸鏡監司趙宗鉉典祀官永興府使李漢興大祝史官趙萬元齋朗安邊府使任希厚祝史咸興判官南麟耇贊者洪源縣監尹悌東謁者文川郡守尹寅基○承旨李祖源狀啓以爲本月二十六日丑時本宮位版書寫後奉安于正殿第一室仍行奉安兼別大祭臣亦同爲進參今方復路
정조 19년 · 강
判府事李秉模以兩本宮揭板事目馳啓
정조 19년 · 목
狀啓以爲兩本宮儀式印頒後仍舊之中節目燦然恐無可以更爲釐正者而臣與禮堂及奉命承旨另加商確謹就有旨中三條及其他數條別成事目首揭有旨次書事目揭板于咸興永興兩本宮以爲常目在之永久遵守之地謄書一本上送○事目兩本宮印行儀式悉經稟裁秩然備具而謬例恐或因循提諭若是諄複乃以照管察飭之政責之營邑謹以下諭中諸條及其他數條成出事目條列于左以爲常目在之恪遵勿替之地一大小祭享別差雖爲獻官兼行開櫝闔櫝之節少無相妨自今定式開闔櫝別差奉行毋或違越一祭物陳撤自有其時而從前謬例陳設則或先時撤饌則或經夜欠敬欠潔莫此爲甚聖諭中申申提飭寔由於是謹倣太廟陳撤例陳設則始自初昏而先設果品乾魚之屬至知燔炙羹湯之品則差先陳設於祭享時至之前撤饌則禮成後卽爲畢撤罔或淹時而毋論陳撤別差躬審照檢俾無一毫不謹之弊而開闔櫝陳撤饌此兩條萬一有襲謬之弊咸興本宮則道臣每於朔望及節享另加探察隨現狀聞永興則府使亦依巡營例探察隨現報于道臣以爲狀聞之地一咸興本宮祭享時儒生執事一依永興本宮例自本宮擇定實差五人預差一人使之進參無使守僕輩如前參涉於尊爵進爵等節而必以璿泒中可合人考其譜泒各別擇定俾無淆雜之弊一大小祭享前二日別差親監祭井各別疏滌十分致淨一殿庭除草掃雪時只委守僕輩故民人輩不無紛聒之弊此後則別差躬自檢飭切禁喧擾之弊一節享時觀光民人輩或有攔入殿庭之弊事面極爲未安此後內三門內則切勿許入永久恪遵一巡更之法專爲正殿而永興則巡於正殿牆外咸興則只巡別差齋舍不但有違法意亦是參差之一端此後則咸興本宮巡更亦依永興本宮例遍巡於殿牆外一正殿開鑰付置守僕故或不無惟意開閉之時此亦屑越之謬例此後則別差次知藏置俾無如前之弊
정조 19년 · 강
判府事李秉模以咸興永興應試儒武錄名及收券數爻武試入格入直赴與施賞形止馳啓
정조 19년 · 목
狀啓以爲今月二十一日臣敬奉御題詣永興府二十二日儒武試開場而儒生錄名永興四百九十四人咸興六百八十人合一千一百七十四人內入門一千一百七十三人武試所則端川府使李鴻德德源府使李潤默定平府使吳載衍高原郡守尹相重利城縣監姜善鎭參試官差定臣眼同試取擧子錄名永興二千九十人咸興二千七百五十九人合四千八百四十九人又狀啓以爲儒生收券爲一千八十五張內自位字軸以下爲限後而不敢擅便一體塡字試券上送時勿定差員史官領來旣承筵敎故照數傳授於史官趙萬元而史官以二十六日永興本宮奉安兼別大祭大祝過祭享後始可發行又狀啓以爲咸興永興武試今日朝前畢試謹依傳敎鐵箭百三十步以上三矢俱入十一人柳葉箭三中十四人考出三式帳籍後直爲呼新來鐵箭百二十步以上三矢俱入二十一人柳葉箭貫邊二十八入直赴會試次亦爲考籍竝與鐵箭百三十步柳葉箭三中人收單上送于兵曹鐵箭百十步以上三矢俱入六十一人各小米五斗柳葉箭邊二中六十六人各小米四斗合三十七石十四斗以永興府所在會付穀分等施賞入格人等姓名年歲居住矢數及賞格成册修正上送賜第秩鐵箭入格永興忠義申德彬等六人咸興土官金鉉九等五人柳葉箭入格永興親騎衛朴仁協等三人咸興閑良金應海等十一人直赴會試秩鐵箭入格永興親率金兌運等十三人咸興忠義全泰起等八人柳葉箭入格永興司僕金成仁等六人咸興親騎衛朴昌渙等二十二人施賞秩鐵箭入格永興閑良朴震極等三十八人咸興閑良玄福守等二十三人柳葉箭入格永興忠義金明鏡等十四人咸興閑良金三德等五十一人
정조 19년 · 강
校理金銑副校理李遇濟修撰洪秀晚張至顯副修撰朴吉源聯疏賜批
정조 19년 · 목
聯疏略曰噫嘻痛矣鄭妻卽乙丙諸賊之窩窟根柢也自有亂逆以來所未有之劇逆大憝則當初之自島而陸容置近畿者已是王章之大失而倫綱斁矣義理塞矣此莫非臣等不忠無狀之罪而共戴一天腐心痛骨者二十年于玆矣向者非常之擧出而擧國驚駭輿憤益激及夫臺啓之請以還配則旣下允從之命凶賊之終未搜得則又降稽遲之責於是乎國法謂可少伸王言莫不仰信而忽於屢日之後聖敎一反於是至有出置城外之命使之任便去住有若全釋者然噫嘻此何事也此何擧也一部明義不在於天地之間則已旣在於天地之間則豈忍使此賊偃處於輦轂至近之地而爲今日臣子者不思所以明目張膽之義乎此所以大臣三司前後爭執而乃殿下以世龍妻事授引靳兪此則首從輕重不啻縣殊以殿下聖明豈不念及於此而特以急於伸恩强引爲喩又以當踐前言之敎作爲箝制群下之資臣等死罪竊以爲大聖人辭令恐不當若是其輕遽也惟我殿下聖學高明凡於政令施措務盡曲當而獨此義理大關係處不念國法之莫嚴不思王言之至重而擧措反歸乖當命令亦涉顚倒至使宗社之劇賊便同無罪撑亘之大義蕩然掃地此豈臣等所仰望於平日者哉臣等沫飮之餘繼以憂歎之至頃日三司留院之箚臣等亦有同參之人而昨已入啓故恭俟兪音尙靳批旨益不勝抑鬱之忱更陳聯疏伏乞亟寢成命還發配所仍允三司之啓快洩神人之憤焉批以爾等在經幄論思之列昧於任便居住之爲律名豈不慨然乎
정조 19년 · 강
湖西關東暗行御史韓致應湖南暗行御史李羲甲復命命吏曹判書尹蓍東吏文一本印給京各司及諸道營閫仍命槐院譯院吏文製述漢學殿講文臣如式抄啓
정조 19년 · 강
罷承旨兪漢寧職汰注書尹濟弘遞詣臺臺臣李致中李文會閔師宣呂駿永
정조 19년 · 목
承旨兪漢寧啓言臺啓雖曰體重若値殿座時則例不當臺廳傳啓而今日兩司諸臺不待殿座之罷入來臺廳遽然傳啓事係乖例臣之矇然受來不勝惶恐而兩司諸臺幷請推從之敎以爾亦推考○敎曰殿座時臺啓之自外徑傳此豈臺臣之責乎六承旨皆在班次臺諫雖欲傳之其可得乎若非該房小退歷路之捧置則豈有今日之葛藤乎如是而反請臺臣之問備該房事節節做錯今聞承宣言殿座旣罷而登筵無路具書旣傳而還推無例夜漏將下出場杳然當該迂路誤捧之該房承旨罷職非其招而偕往之注書亦爲汰去臺啓體重不得已賜批臺諫之誤傳亦有所失避嫌酬應又將侵夜詣臺臺臣竝許遞俾伸廉隅
정조 19년 · 강
大司憲李義弼大司諫宋鍈司諫李秉喆掌令韓用鐸持平李羲甲校理金銑副校理鄭來百正言金羲淳李東宇修撰洪秀晚聯箚賜批
정조 19년 · 목
敎曰今已過齋去三月二十八日留院三司聯箚入之其箚略曰鄭妻還配之啓雖幸蒙允罪人未卽斯得有司尙稽擧行一日二日伈泄爲事國體之壞損已無可言而輿情之悶鬱去而益甚卽伏見傳敎下者有任便去住之命噫罪人之自島而陸自陸而畿有若尋常罪犯之節次量移者然而臣等不忠不誠未能以死力爭感回天聽以至于今日又復俾處城外任其去住此何刑政此何擧措也使國而無法則已有國有法而寧有使此劇賊容貸之不足任其自去自住殆與全釋而無異者哉殿下雖欲强拂群情曲施私恩至引世龍妻爲喩而鄭妻之爲劇賊窩窟作群凶根柢者不可與世龍妻而同日語矣臣等雖甚無狀今此傳敎將順承奉斷無此理相率求對屢犯瀆擾而忱誠淺薄方寸莫借有懷未暴轉益抑鬱伏願亟寢成命仍令有司還發配所快正典刑批以卿等身爲掌憲執法之官以律名之當重反輕爭執則猶之爲可今以任便居住謂若任其所之便其居住者然者萬萬寒心卿等爲先從重推考所請不允
정조 19년 · 강
禁推製箋文臣李游夏韓致重李漢喬仍命製賦文臣等明日更試
정조 19년 · 목
敎曰朱書等於經傳則酌海篇名誤書大全卷數錯陳當該文臣李游夏韓致重李漢喬不可以外等例捧傳旨而止竝禁推○敎曰文臣製述不知題意賦券皆然在前多有更試之例而今已侵暮使之明日來待
정조 19년 · 목
希存不知院規請推僚員有是命
정조 19년 · 강
召見湖西關東兩道暗行御史韓致應于熙政堂
정조 19년 · 목
予曰吏判旣以別雲劍登筵御史書啓仍爲稟處可也予敎致應曰書啓外又有民事之可陳更爲悉奏可也致應曰書啓外更無可達之民事矣
정조 19년 · 강
以蔡弘遠爲承旨前望也
정조 19년 · 목
敎曰承旨前望單子入之今已夜深待開門牌招察任
정조 19년 · 강
重推暗行御史金羲淳李羲甲
정조 19년 · 목
左議政兪彥鎬啓言繡衣之行若無潛往潛來之特敎又有守令罪過査究得失之事則出道擧行自是常例而湖西御史金羲淳湖南御史李羲甲書啓中守令犯科之所論列者多有覈實之擧而不爲出道無端潛還誠甚駭然不可以生疏所致置而不論請金羲淳李羲甲幷重推從之
정조 19년 · 강
命原州判官李協聖拿來覈實永春前縣監李明誠拿問嚴處堤川縣監朴休源令道臣査問論啓砥平縣監李永喆推考
정조 19년 · 목
吏曹判書尹蓍東啓言今番繡衣別單之自臣曺稟處與回啓者已三度而守令論列各自不同其中平澤與忠州臧否判異此時賑餘守令實難遽爾罷黜拿問稟處不害爲審愼之道今此繡啓回啓雖事係不法者姑先以拿處爲請似好故敢此仰達矣從之又啓言此忠淸江原兩道暗行御史韓致應書啓也原州判官李協聖長吏之責三政爲大而紊亂旣如此其外他邑退吏之留置册房惟意偸弄本邑吏鄕之斂民賣任受賂等事幷不察飭揆以刑政宜置重典而李協聖再陞而爲本牧判官名以善治則前後之判若二人誠爲可駭而可訝請令該府拿來嚴問逐條捧供更爲覈實稟處從之又啓言永春前縣監李明誠不法之罪雖經勘處繡啓現發又復狼籍則有不可仍置請李明誠更爲拿問嚴處從之又啓言堤川縣監朴休源柔善太過束濕奚論行商有濫稅之怨訟牒無果斷之政爲辭而過路探察論列疏略請爲先令道臣査問論啓後稟處從之又啓言砥平縣監李永喆用民非私役反訟非重罪論列又草略則姑宜略施薄警以責後效請推從之又啓言江原監司李勉兢道臣體重今姑勿論京畿忠淸江原三道沿邑及關東栍驛中永春縣監宋畊玉忠州牧使金履銈連原察訪李德升保安察訪金弼龍廣州府尹徐美修利川府使南寅老陰竹縣監尹命基楊根郡守兪彥錥幷有襃無貶多譽少欠而其所論列俱未免省略請竝今姑置之從之
정조 19년 · 강
施上齋應製更試儒生及日次殿講入格儒生賞典有差
정조 19년 · 목
先是考下上齋生應製更試試券仍頒賞至是將施殿講生賞典敎曰今四月朔日次儒生殿講通幼學朴思彥李集運製述更試比較賦二下一進士李光顯二下崔壽亨具康古詩三上生員金會淵各給一分其中詩賦壯元以直赴會試捧傳旨其餘製述入格內下扇筆分等施賞殿講略以下諸生皆未能成樣賞典竝勿論該房知悉
정조 19년 · 강
全羅監司李書九以濟州移轉穀載去船隻回泊馳啓
정조 19년 · 목
該監司狀啓以爲濟州入送各邑移轉船次第回泊而其中落後三船直從外洋轉向他處各自興販云屢萬包移粟之利涉重溟數十隻空船之俱爲穩旋誠爲多幸已到船格監色別加撫摩興販船隻待其還泊亦爲慰恤之意另飭各該官敎以屢萬包利運固已喜幸而今則幷與所載船隻一齊無事還泊其爲奇異難以容喩道伯以船格監色各別撫摩爲辭撫摩云者何謂也語欠別白令廟堂關飭俾無徒言而無當之弊
정조 19년 · 강
命箕營幕裨李喆純拿問後下廟堂議處
정조 19년 · 목
義禁府啓言三和前府使趙岱原情以爲渠之因封箋關文先詣館所未及出待之由已悉於前供而道臣到五里程後始聞營箋之尙未封發還出五里程迎接所則謂以拿入有令令旗來到故渠以密符在身不得聽從之意言送矣道臣軍幕與渠所在處爲咫尺不過大旗幟排立之間而營裨李喆純出自道臣軍幕使營隸持錚盤而來言於渠曰拿入有令密符解出故渠答以密符體重不可私自與受云則喆純又以爲道臣發怒使我收符不可違拒擧措阨塞故渠堅握符綬曰吾臂可斷密符不可奪縷縷言責終不退去一味督迫故渠又曰宣傳官奪符之時亦祗受標信兩隻合符然後始乃承命則雖道臣不可擅自救符云則喆純始乃捨去而還入道臣軍幕後更送令旗拿入渠之軍官分付退出此固伊時事實而營邑校隸及許多民人等所共睹焉敢一毫爽實云旣伏承更爲捧供以入之敎請待判下勘處敎以觀此更招立證分明渠非誣罔之人則道伯將爲遂非之人乎寧有是也必是所謂李喆純之往說來言各有相左渠則如是聞之道伯則如彼聞之而然者揆以國綱不可置之然疑之科喆純拿問後下廟堂議處
정조 19년 · 강
御熙政堂更試製述文臣仍施賞典
정조 19년 · 목
具翼善冠袞龍袍陞座試官及諸文臣入庭行禮訖以昨日賦題更試製賦文臣懸題後仍爲還內○敎曰文臣製述箋居首弘文館副校理李始源賦居首禮曹佐卽金裕已各半熟馬一疋賜給
정조 19년 · 강
命忠州牧使金履銈平澤縣令成鼎柱姑勿拿來以待査啓回下
정조 19년 · 목
敎曰今番繡衣四人之差遣非不知年少未經事强覓數道栍邑矣名以繡衣不爲出道者有是否大抵潛往潛來其例絕罕若非特敎之扷例何敢自下擅便乎固已萬萬駭然其中湖南繡衣事尤爲駭然竝當待決末處分而先以忠州平澤而倅事言之或云能或云不能臧否判若淵膝苟能採探一鄕之公論則豈或若彼之相左乎昨日吏判回啓時筵奏甚得宜故從之忠平兩邑守令雖畢賑姑勿拿來以待査啓之回下事分付該府
정조 19년 · 강
命重推呈告人藝文提學李秉鼎戶曹判書李時秀敦寧都正尹行恁捧納承旨李祖源亦爲重推洪義榮罷職時秀等由單勿施
정조 19년 · 목
敎曰大享入稟則卿宰以下呈辭無得捧入親享命下則畿湖原居侍從催促上來卽應爲之格式近來凡事率多擺脫日前藝文提學事爲壞例之首而其後閣臣重臣之相續呈由政院一一無難捧入極爲駭然甚至今日將爲薦俎官者辭陛於享期只隔數日之時尤爲不審近日違式呈告之人從重推考呈辭一竝勿施當該承旨從重推考其中臨期疊捧之承宣施以譴罷之典以存古規此後申加嚴飭俾勿放過
정조 19년 · 강
以李益運爲承旨前望也
정조 19년 · 강
命專經武臣試射遣大臣設行於訓鍊院
정조 19년 · 목
政院以專經武臣講代試射處所啓稟敎以明日則奉命大臣當復命其外亦多酬應遣大臣命官爲之處所訓鍊院爲之○因專經武臣試射節目敎以片箭代柳葉箭九巡爲之
정조 19년 · 목
以韓晚裕爲吏曹參議申思運爲大司憲李東稷爲大司諫李萬榮爲獻納萬榮與李基恒柳師模陞品也崔光泰爲持平新通也申鳳朝爲正言
정조 19년 · 강
召見吏曹判書尹蓍東湖南御史李羲甲于誠正閣
정조 19년 · 목
予曰昨年湖南穡事至於大無故朝家之晝宵憧憧經紀賙恤可謂靡不用極今春若不送一番繡衣有不承權輿之歎故特命下送矣聞於栍邑皆不出道云命送之本意果安在哉羲甲曰藏蹤爲難亦皆遂事書啓後査處亦似未晚故果不出道矣予曰豈無特敎則名以御史寧有潛往潛來之事乎羅州餓殍之民果是眞的所見乎羲甲曰本牧中旬日例饋飢民而聚民之後始乃饋粥故民皆失時粥又致冷以至數十餘人之致殍而東門外聚瘗處臣果目見矣予曰然而不出道査實事甚駭然矣爾則從當勘處而本事不可不嚴査處之今日內更爲下去出道于本牧別定査官詳査以來也蓍東曰回啓則姑爲置之以待御史之更爲復命何如予曰唯
정조 19년 · 강
命司僕正崔光泰仍任遞正言申鳳朝
정조 19년 · 목
鳳朝以抄啓文臣時帶臺職也
정조 19년 · 강
推玉堂金銑洪秀晚
정조 19년 · 목
殿座罷後未參候班也
정조 19년 · 강
命箕營幕裨李喆純星火拿來
정조 19년 · 목
義禁府以喆純方在箕營幕中啓請依例拿來敎以近以此事添一酬應豈有如許國體星火拿來斯速出場
정조 19년 · 강
定永興本宮祭器造成位版木鍊正及永興咸興兩本宮傳香行祭儀節分排齋宿日子
정조 19년 · 목
敎曰今初二日永興本宮第一室祭器造成別擇吉日位版木當爲鍊正祭器造成處所禮房承旨戶曹堂郞進去祭器造成後奉安于內閣與衣幣香燭同爲陪進位版木鍊正處所禮房承旨本寺都提調提調禮曹判書進去奉安本寺傅祝日同爲陪進初九日咸興永興衣幣香燭封裹仍爲齋宿於封裹處所翌曉親傳如儀初十日詣齋所齋宿翌朝詣正殿親傳躋享告由兩本宮香祝及永興本宮第一室位版奉安祭香祝仍行祗送之禮而十八日永興本宮修理移安行祭時獻官禮判爲之而前一日齋宿二十一日咸興本宮告由行祭及兼行四月別大祭時道伯當爲獻官行禮其日亦爲齋宿而二十一日丑時永興本宮還安行還安祭兼行第一室追躋告由祭獻官大臣攝行其日亦爲齋宿又於二十一日卯時位版造成待時過當還內二十六日吉時永興本宮第一室位版奉安于正殿行躋享大祭兼行四月朔別大祭大臣以下當三獻行禮前一日齋宿過行禮時刻還內大臣則十一日當進去而禮判則初十曰與咸興香官先奉衣幣香祝進去皆令該曹知悉擧行
정조 19년 · 강
召見史官尹致永于重熙堂仍命申禁寧邊定平採金之弊
정조 19년 · 목
史官尹致永所懷以爲臣於歸路定平民人等遮路控訴者處處皆然故探其委折則河臺洞採金已過數十年至於近年以來金有盡而採無已不擇田圃墳墓審脈掘礦殆無餘地或自本府禁飭則差人輩持上司上營之關威喝官隸脅制村民故該洞原籍近百戶擧將散而之他且採金之人皆是募得無產流落之輩輒過數百其所寄食寄宿不出於近村民舍其爲貽害不持河臺一洞云矣敎以採金之弊可勝言哉人皆以爲藏寶不用有非富國之計予則每以爲不然者令行而俗美空曠處掘取而民納其稅官用所納則豈不爲兩便而今乃反是所謂設店卽一奸竇此所以年前嚴禁者也才聞寧邊之弊於筵臣矣定平又如此戶判若能十分審愼必知其無疑然後差送差人則此弊何從而出卽令廟堂分付兩道道臣作弊差人無論華城裨將戶曹計士各別嚴治逐送後狀聞此果筵稟下送之事乎此一款亦爲査實筵稟則該堂該留守推考不爲筵稟則後重推考
정조 19년 · 강
命廟堂以安邊交濟穀釐弊事問道臣稟處
정조 19년 · 목
史官尹致永所懷以爲德源府元山津設置交濟倉今爲五十九年之久而自安邊至永興五邑皆屬於此以爲糶䨀矣中年以來文高永三邑以其地遠爲弊次次分倉各自該邑受去其穀名曰交濟使之斂散而惟擉安邊尙此荏苒逐年糶䨀於他境各社道里之距本倉遠者爲二百餘里近亦爲八九十里大嶺深川間多阻險負載來往山行露宿多費四五日情狀可矜如欲捨遠社而就近社分給則應分穀數至於三千一百餘石一夫所受其數夥多民皆不願故勢不獲已毋論遠近一體分給故生民痼瘼已無可言而以分還事言之每以二留一分之故還民輩受食兩年陳腐之穀及其納還必以精實穀責納欲捄其弊則本府之奉龍浪下浪新鶴浦府倉等五倉皆是近海之地遠不過三十里今以交濟各穀九千石一竝分置於本府五倉依例分留則雖當移轉之時必無未備之慮矣敎以曾亦稔聞民弊旣如此令廟堂問于道臣狀後稟處
정조 19년 · 강
命廟堂以淮陽倅朴師轍實病可强與否問于該道臣
정조 19년 · 목
史官尹致永所懷以爲淮陽府使朴師轍罪狀已於書啓略陳而謂有身病辭單呈營已踰數次官務廢却亦過三朔農時民情轉益遑急敎以曠官至此民弊可知實病之可强與否令廟堂問于道臣使之狀聞
정조 19년 · 강
飭咸鏡道臣釐正高山驛雇民馬之弊仍命添問目捧當該察訪所供
정조 19년 · 목
史官尹致永所懷以爲臣於往來之路高山驛稱以無馬輒以民馬雇立故探其委折則謂以分站旣多營禆營吏輩無常往來已盡騎去蓋緣人持營門一馬帖輒徵騎卜或過數疋故在前使星之行例多民馬雇立之事云郵傳之法意甚重而有此襲謬故敢此仰達敎以聞甚駭然旣聞之後不可以襲謬歇看當該察訪旣有拿問之命此一款添問目捧供令廟堂嚴飭道臣別加申明俾有朝令提飭之實效
정조 19년 · 강
封還左議政兪彥鎬右議政蔡濟恭由單
정조 19년 · 목
因左議政兪彥鎬右議政蔡濟恭由單敎曰卿等亦庶幾知予奉先一念之憧憧矣昨行大享出齋過夜待曉而起引接諸臣以今日之將爲莫重祭器之始役也此時卿等以汗漫之事煩瀆不緊之酬應者誠乎欠誠乎知予心乎不知予心乎卿等之尋單必因日前傅諭不敢煩瀆於此時而然卿等事豈成說乎領相疏猶令承宣錄送筵敎使之自外推去則況由單封還自多其例者乎卿等呈辭遣史官封還今月二十六日以前無非齋心之時而亦多卿等參班行禮節次若知所重義不敢在家竝須知悉事一體傳諭于左右相
정조 19년 · 강
諭領議政洪樂性量力入城待宣召造朝仍命領相上來時道伯及各務差員依例擧行
정조 19년 · 목
御醫李周憲以領議政洪樂性膈氣差勝方到高陽淸潭里數日調息入城啓敎以穩抵近郊誠爲多幸何必數日便宜調攝雖至多日量力入城入城後亦勿入來肅拜待宣召造朝事遣史官傳諭于領議政所住郊墅○假注書具得魯書啓以爲臣敬奉聖諭馳往傳諭于高陽淸潭里領議政洪樂性所住處則以爲臣於再昨揋從縣道冒上一疏未蒙登徹衰悃莫暴方切悚恧史官儼臨傳宣聖諭恩眷敻越伏地惶感不知名諭臣扶病寸進纔到近郊拘馬賤疾旋獲痊可明再明間竊擬入城云敎以大臣上來時道伯及各務差使員依例擧行道伯則除朝辭往還事分付畿營
정조 19년 · 강
遞禮曹參判李集斗參議朴宗甲以趙鎭寬蔡弘遠代之竝添書也尋命鎭寬仍任兵曹參判以李義弼代之前望也